Jann Sjursen (KRF), 2000-05-03:
Seksuelt misbrug af børn er noget af det mest modbydelige, man kan forestille sig, også når det kommer til udtryk i form af børnepornografi.
Derfor kræver det en særlig indsats fra Folketingets side, og at vi løbende også ændrer lovgivningen, sådan at vi kan komme seksuelt misbrug til livs. Derfor skal der ikke være nogen tvivl om, at Kristeligt Folkeparti hilser lovforslaget, som vi nu behandler, velkomment, og det gør vi jo da i særdeleshed, fordi vi selv i sidste folketingssamling i lighed med to andre partier, Dansk Folkeparti og Det Konservative Folkeparti, fremsatte et beslutningsforslag, som gik ud på at forbedre politiets efterforskningsmuligheder vedrørende IT-kriminalitet og specielt børnepornografi på Internettet, og også et forslag om at hæve strafferammen for udbredelse af børnepornografi.
Derfor må jeg også her indledningsvis sige, at det er bedre sent end aldrig, at forslaget kommer.
Og det siger jeg vel vidende, at der har været nedsat et udvalg omkring IT-kriminalitet generelt, Brydensholtudvalget, som har arbejdet med problemstillingen, men hvor vi altså fra Kristeligt Folkepartis side under sidste folketingssamling og stadig væk er af den opfattelse, at vi på det her område bliver nødt til, havde jeg nær sagt, at slå ned, hver gang vi finder huller i lovgivningen, som udnyttes af folk, der vil krænke børn seksuelt.
Men når det er sagt, skal vi også kigge fremover, og vi kan støtte alle hovedelementer i det lovforslag, som justitsministeren her har fremsat på regeringens vegne.
For det første, at udbredelsen af børnepornografi nu kommer til at udløse en højere straf, i hvert fald hæves strafferammen nu til 2 år fra de 6 måneder. I vort beslutningsforslag sidste år havde vi nævnt 3 år.
Dér er vi i hvert fald langt ude over, hvad vi mener kan gælde, hvis man i øvrigt skal have proportionalitet i straffelovgivningen.
Men de 2 år er da i hvert fald også en klækkelig forhøjelse af strafferammen, som vi hilser med tilfredshed. Også ændringer af meddelelseshemmeligheden, så politiet får mulighed for at kunne gå ind og tjekke korrespondance, er vi helt med på.
Og for vores vedkommende er det, når det gælder børnepornografisk materiale, sådan set ikke så meget et spørgsmål om, hvor nyt eller gammelt det er.
Er det der, så skal det beslaglægges, uanset alder.
Forældelsesfristen vedrørende krænkede personer, hvor der nu skal gå 10 år, fra den forurettede er fyldt 18 år, til der ikke længere kan rejses en sag, hilser vi også meget velkommen.
Der har været eksempler fremme, også i
dagspressen, på ofre, seksuelt misbrugte personer, som i en voksenalder først for alvor bliver klar over, hvad det egentlig er, der er sket, og det er helt uholdbart, at disse personer ikke har haft mulighed for at retsforfølge krænkere i hvert fald med en 10-års-frist fra netop 18-års-alderen, altså myndighedsalderen
Vi synes også, det er fint, at det med lovforslaget gøres strafbart at anvende pornomodeller under 18 år, og også, at Danmark så i den forbindelse kan ratificere ILO-konventionen, som der er lagt op til fra regeringens side.
Skal jeg opsummere, vil jeg sige, at vi fra Kristeligt Folkepartis side synes, at der er gode elementer i lovforslaget.
Det kan godt være, at vi bliver nødt til at lade det oversomre nu, fordi vi er så langt henne i folketingssamlingen, som vi rent faktisk er.
Det huer mig i virkeligheden ikke, men sådan får det jo en gang imellem være, når man ikke får sin vilje som oppositionsparti.